Előterjesztés a Zalakaros Város Önkormányzata Képviselő-testülete 2023. szeptember 21-én tartandó ülésére
Napirend címe:  Kamerarendszer hatékonyabb működtetésével kapcsolatos aktuális feladatok és lehetőségek
Előterjesztést készítette: Bognár Ottó Péter településüzemeltetési, hatósági és közbiztonsági referens

Tisztelt Képviselő-testület!

Az elmúlt időszakban sajnálatos módon megnövekedtek településünkön a rongálások, garázdaságok (graffitik, fakitörések, WC rongálás).  A közbiztonság növelése, a nyomozási munka segítése érdekében a meglévő térfigyelőkamera rendszer bővítésére vonatkozó javaslatot kértünk a Rendőrőrstől, illetve a Karos-Park Kft.-től. 
A körzeti megbízott jelentése és Biczó Tamás ügyvezető a kamerarendszer bővítéshez az alábbi helyszíneket javasolja:
· Buszpályaudvar területe (legalább 2 db kamera)
· Gyógyfürdő tér – Termál utca kereszteződése (Polgármesteri Hivatal előtti részre K-i irányba néző kamera)
· Hivatal „dolgozói” parkoló 
· Arborétum melletti kerékpárút, Termál út (Díszkút előtti rész, illetve attól jobb és bal irányba néző 3-as kamerarendszer kiépítése, mely a díszkutat, a mellette lévő futópályát, játszóteret, valamint mindkét irányba látná a virágsort, illetve a Termál út egy részét)
· Panoráma út – Szőlő utca kereszteződés
· Park utca – Zalagyöngye utca kereszteződés
· Temető melletti útszakasz (parkoló környéke)
· Termáltó parkoló
· Termáltó WC környezete
· Új rendezvénytér (hátsó rész)
· Új Templom előtti sétány
· Volt tsz major 100-as istálló déli oldal
· Csönte pusztai útcsatlakozás (illegális szemétlerakás)
A javasolt bővítési helyszínek mellett a Rendőrőrs felhívta a figyelmet, hogy a meglévő kamerarendszer sem működik megfelelően, így
· az Alma utcában lévő 2 db kamera napelemmel működik, azonban az akkumulátorok nem üzemelnek, ezért csak a nappali fénynél üzemképesek
· a zöld hulladék telepnél lévő 2 db napelemes kamera akkumulátora szintén rossz, azok szintén csak nappali fénynél üzemelnek
· Termáltónál lévő 4 db kamera képei 2-6 másodperceket ugranak, azokon folyamatos kép nincsen
· Rendezvénytéren lévő 2 db kamera, pavilonsoron lévő 2 db kamera és a Tourinform irodán lévő 2 db kamera képe szintén 2-10 másodperceket ugrik, azokon folyamatos felvétel nem látható
· Kossuth úton, valamint a Banyavölgyi bejáróban lévő (Galambok irányába néző kamera) kamerák képe esős, illetve sötét borult, éjszakai időben homályos, azokon az elhaladó gépjárművek rendszáma nem látszik.
A B-Modem Kft. tájékoztatása szerint a kimaradások oka, a Wifi4EU pályázat keretében megvalósult ingyenes Wifi szolgáltatás, mivel ugyanazt a frekvenciát használják a kamerák is, ezáltal egymást zavarják. A Rendőrség által felvetett akkumulátor problémák új akkumulátorok beszerzésével megoldódtak. 
Egy másik probléma, hogy az Önkormányzat kihasználatlanság miatt visszamondta a LED-es lámpák internet szolgáltatását, ezért áramkimaradás esetén a kamerák nem tudnak pontos időre visszaállni, ezzel megnehezítve a visszakereséseket.
A fenti problémák megoldása érdekében a jelenlegi rendszer üzemeltetőjével (B-Modem), a rendőrséggel, a Karos-Park Kft-vel 2023. augusztus 9-én egyeztettünk, és meghatároztuk azon szükséges intézkedéseket, melyek a folyamatos üzemeltetést, illetve későbbiekben a rendszer bővítését szolgálják.
A biztonságosan működő térfigyelőrendszer érdekében szükséges átállni a fix optikai kapcsolatra. Az elmúlt évben a Gelka-Hírtech Kft. által elkészített optikai hálózat alkalmas a biztonságos kapcsolat kiépítésére és üzemeltetésére. Mellékelten csatolom a B-Modem árajánlatát ezen átállás költségeire vonatkozóan. Az ajánlat továbbá tartalmazza 2 db új csatlakozási pont kiépítését is (Termál utca – Gyógyfürdő tér kereszteződés, Buszpályaudvar), melyeket a Rendőrség kért az augusztusi megbeszélésen. Az optikai hálózatra történő átállást követően a csatlakozások után 70.000 Ft/hó + ÁFA üzemeltetési költséget kell a Gelka-Hírtech Kft.-nek fizetni, míg a karbantartási költség 60.000 Ft/hó + ÁFA összegű. 
Az optikai hálózatra történő átállás után a rongálások, garázdaságok megelőzése érdekében szükséges megfigyelési pontok bővítéséhez a Gelka-Hírtech Kft.-vel történő további egyeztetés szükséges.     
Határozati javaslat:
A Képviselő-testület
1) Egyetért a meglévő, mikrohullámú frekvenciás rendszer fix optikai hálózatra történő átépítésével.
2) Felhatalmazza a polgármestert, hogy az átállás megvalósítása érdekében, valamint 2 db új csatlakozási pont kiépítésére (Termál utca – Gyógyfürdő tér kereszteződés, Buszpályaudvar) ajánlattételi felhívást tegyen közzé, legalább 5 lehetséges ajánlattevő részére, azzal, hogy az ajánlatnak az üzemeltetési és karbantartási költségeket (legalább 3 évre) is tartalmaznia kell.
3) Felkéri a polgármestert, hogy a beérkezett ajánlatokat terjessze a Képviselő-testület elé.
Határidő: 2. pont azonnal (2023. szeptember 25.)
   3. pont: 2023. november 23.
Felelős: Novák Ferenc polgármester   

Zalakaros, 2023. szeptember 11.
										Novák Ferenc
										polgármester


